Kaliňák, Robert, podpredseda vlády a minister vnútra SR (2014-10-16):
Ďakujem pekne. Vážený pán predsedajúci, vážené dámy poslankyne, páni poslanci, dovoľte teda, aby po diskusii v prvom čítaní sme pokračovali druhým čítaním zákona, ktorý má príznačne dobré očíslovanie, naozaj, aj v školských laviciach si nepamätám, kedy naposledy som za svoj návrh dostal štyri jednotky (povedané s úsmevom), ale tu v parlamente ma to naozaj teší, ale myslím si, že objektívne si to ten zákon zaslúži. V roku 2012 napriek tomu, že opozícia ma častokrát iný názor, sme jasne prezentovali, v akých konkrétnych krokoch budeme chcieť viesť aj legislatívny súboj s korupciou v rámci Slovenskej republiky. Myslím si, že sme to nepovedali my, ani poslanci, ani právnici, ale boli to niektorí západní ekonómovia, ktorí častokrát hovorievali, že skutočný boj s korupciou nie je otázkou represie, ale otázkou prevencie, otázkou zúženia priestoru pre korupciu, to je najúčinnejší spôsob, ktorým dokážeme eliminovať korupciu z našich životov. Aj preto sme vlastne zvolili postupnosť jednotlivých legislatívnych krokov, ktoré postupne zavádzame od nástupu vlády Roberta Fica v roku 2012. Je treba povedať, že prvý zákon, ktorý zužoval tento priestor a bol ním zákon o verejnom obstarávaní, prešiel naozaj veľmi dlhou diskusiou, prešiel mnohými pozmeňujúcimi návrhmi podanými aj zo strany opozície, bol dokonca podporený viacerými poslancami, ako len poslancami vládnej strany, čo ma veľmi teší. Ale čo je najpodstatnejšie, v týchto dňoch vstupuje do života jeho – z môjho pohľadu – najpodstatnejšia časť práve v otázke zúženia priestoru pre korupciu a to je elektronické trhovisko, štátny eBay alebo elektronický kontraktačný systém, ako sa oficiálne táto vec volá, a myslím si, že nám v najbližších mesiacoch ukáže, ako práve tá korupcia v oblasti tovarov a služieb, to znamená štandardného obratkového tovaru, ktoré ministerstvá každý rok pravidelne a intenzívne nakupujú, bude mať šancu, aby jednak bol transparentný z pohľadu najvyšších kritérií kvality a otvorenosti a zároveň z prínosov do úspor štátu. Myslím si, že práve takéto zužovanie priestoru pre korupciu má zásadný význam. V druhom kroku sme ešte na začiatku – v roku 2012 ešte, myslím, že to bolo v júni alebo v júli 2012 – povedali, že po tom, čo urobíme určitú reorganizáciu, reformu vo verejnom obstarávaní, budeme chcieť pokračovať druhou závažnou vecou a to je financovanie volebných kampaní a financovanie politických strán. Takisto zákon, ktorý bol dlho v parlamente na diskusii, viete, že bolo mnoho obáv, mnoho proroctiev, ktoré opozícia porozprávala tomuto parlamentu o tom, ako chceme ovplyvniť prezidentské voľby, ako chceme ovplyvniť neviem aké voľby, vo všetkých týchto námietkach, vo všetkých pozmeňovacích návrhoch, a bolo ich naozaj, boli desiatky, sme vyšli v ústrety a opäť vznikol nejaký spoločný návrh, ktorý rešpektoval mnoho pozmeňovacích návrhov v tomto smere. A čo sa veľmi teším, pretože nemôžeme očakávať, že by sme sa dočkali od pozície pozitívneho slova v tejto súvislosti, ale tešia slová odborníkov, nezávislých, v tomto prípade GRECA, teda agentúry Rady Európy, ktorá sa venuje práve boju s korupciou, ktorá vysoko ohodnotila obidva spomínané zákony a práve na základe týchto zákonov ukončila monitorovanie Slovenskej republiky v tejto súvislosti. Čiže či mi kolegovia z opozície budú hovoriť tak alebo onak, je v podstate jedno, podstatné je, že máme tu nejaký európsky orgán, ktorý nie je možné podozrievať, že by nadržiaval palce tej alebo onakej politickej garnitúre, ale výsledok analýzy GRECA ako inštitúcie, ktorá je práve určená v rámci Európy na hlavný dohľad nad legislatívou, ktorá súvisí s bojom proti korupcii, a toto, by som povedal, veľmi vysoké ocenenie si veľmi vážime a tešíme sa z neho. A tak presne podľa plánu, ktorý bol v roku 2012 po týchto prvých troch krokoch práve, ktorý zužovali ten priestor pre korupciu, prichádza určitý medzikrok, ktorý je medzi prevenciou a represiou, to znamená určitá pomocná ruka, ochrana tým, ktorí sa nechcú zmieriť s počínaním ich kolegov, nadriadených, ktoré práve majú problém a znaky protispoločenskej činnosti. Pred tým, ako tento zákon prišiel do parlamentu, bolo niekoľko pokusov, oproti prvému čítaniu sa opravím, neboli to dva, ale boli tri pokusy, ten tretí som ja predtým neevidoval, ešte raz sa za to ospravedlňujem. Prvé dva návrhy neriešili túto problematiku komplexne, tretí návrh bol komplexný, to sa mu určite nedá ubrať, bol ale proste svojím spôsobom inak formulovaný a z nášho pohľadu nie úplne dobre vykonateľný. Ale celkom som bral aj niektoré pripomienky v prvom čítaní ako objektívne, potom to trochu skĺzlo do takého obvinenia z plagiátorstva, tak som si dovolil, aby sme sa až tak veľmi teda neusmievali, tak som si dovolil urobiť to, čo sa patrí, a predmetný návrh vládneho zákona poslaneckého klubu OĽaNO sme nechali prejsť plagiátorským softvérom. A keďže povedal pán poslanec Mičovský, že je to totožný zákon s naším a že sme ho okopírovali, čiže boli sme obvinení z plagiátorstva, dovolil som si, aby sme to oficiálne teda aj tým prehnali, aby sme vedeli, že či niekto hovorí pravdu, alebo nehovorí. Lebo, pán poslanec, vy ste známy tým, že tvrdíte, že vždy všetko poviete pravdivo. Čiže toto je také zrkadlo. Opäť objektívne. Je to softvér, dokonca nechali sme to prejsť dvoma a hovorím ten horší výsledok pre nás, pretože ten lepší bol až zarážajúci, ale nechám ten, ktorý z nášho pohľadu má väčšie čísla vo váš prospech. A v obidvoch prípadoch sa teda zhodovali v podstate len názvy a v tomto prípade, aby som bol presný, na pokyn ministra vnútra bol odbor bezpečnostnej legislatívy zabezpečil porovnanie vládneho návrhu a poslaneckého návrhu klubu OĽaNO prostredníctvom Centra vedecko-technických informácií Slovenskej republiky v Centrálnom registri záverečných a kvalifikačných prác, takzvaný antiplagiátorský systém. Prílohu tejto informácie tvoria teda dva výstupy. Ten podstatnejší je, že vládny návrh zákona tlač č. 1111, ja si počkám, dokiaľ vybaví pán Mičovský dôležitú agendu. Ďakujem pekne. Čiže vládny návrh zákona, teda tlač 1111, sa prekrýva s poslaneckým návrhom klubu OĽaNO (tlač 997) na 4,65 %. Z detailov zistených podrobností vyplýva, že táto zhodnosť je spôsobená znením zákonných definícií, ktoré sú v zásade rovnaké v celom právnom poriadku. Čiže tieto zákony nie sú zhodné, nie sú totožné, nepodobajú sa a nekopírujú sa, pán poslanec. Takže keď ste ma vy vyzvali, aby som sa chlapsky k tomu postavil, tak ja vám chlapsky hovorím, že sa ospravedlňujem, že som minule nezaregistroval váš návrh zákona a že konštatujem, že váš návrh zákona je komplexný, rieši celú šírku problémov, dokonca zachádza ešte ďalej do niektorých otázok vyznamenaní, to všetko je pravda. Ale rovnako čakám od vás chlapské postavenie sa k tomu, že sme váš zákon neokopírovali a že budete schopný toto skonštatovať aj na základe objektívneho výstupu antiplagiátorského softvéru. To len teda pre porovnanie, lebo sme si tu vtedy tak chlapsky jednotlivé veci povedali. Vráťme sa ale, prečo je ten zákon dôležitý a tieto, by som povedal, milé odbočky, ktoré tu môžme mať ako drobné poslanecké prekáračky, nemá byť tým hlavným cieľom tohto zákona, ale hlavným cieľom zákona má byť význam toho zákona, ktorý dnes chceme prijať a ktorý chceme, aby platil. A rozhodne návrhy dva, ktoré boli v parlamente, sú súčasťou tohto návrhu, ktorý tu je, a ja napriek tomu, že tie návrhy nezískali podporu, za takúto iniciatívu ďakujem, pretože si myslím, že takýto zákon, je dôležité, aby podporilo celé spektrum, ktoré v parlamente je, a verím, že sa tomu aj tak stane. Rovnako tak verím, pán poslanec Mičovský, že tie, by som povedal, právne štandardy a právne definície, ktoré v zákone používame, zahrňujú aj tie veci, ktoré ste vo vašom vlastnom návrhu chceli riešiť, a že teda by tam bola možnosť sa nad mnohými vecami stotožniť. A som rád, že de facto v tom základe, v tej myšlienke tie návrhy naozaj išli úplne rovnakým smerom. Čo je dôležité, ešte pre tých, ktorí nemali možnosť byť s nami v tejto diskusii predtým, tak ako som už spomenul po tom, čo sme zúžili alebo vytvorili sme podmienky pre zásadné zúženie priestoru pre korupciu, v ktorom ešte budeme pokračovať, pretože keď sa vrátim k tomu samotnému trhovisku, ktoré sa venuje hlavne podlimitným zákazkám, teda tovarom a službám, jeho súčasťou je aj dynamický nákupný systém, ktorý bude presahovať tieto limity a vlastne má veľkú ambíciu k tomu, aby bol schopný až na super náročné a komplikované projekty vlastne robiť prakticky väčšinu, drvivú väčšinu obstarávaní v štandardných tovaroch a službách. V prípade tohto zákona platí niekoľko pravidiel, ktoré, si myslím, že majú šancu do budúcna predísť problémom, s ktorými boli konfrontovaní mnohí dnes už známi ľudia, ktorí vo svojom prostredí chceli bojovať, poviem tak všeobecne, voči protispoločenskej činnosti. Hlavným problémom pôvodných návrhov bolo zameranie predovšetkým v oblasti korupčných zákonov. Je to hlavne novinárska skratka, žurnalistická skratka, ale častokrát ju používajú aj poslanci, ktorí akékoľvek konanie alebo činnosť, ktorá sa im nepáči v prípade politikov, v prípade pracovníkov štátnej správy alebo kohokoľvek iného, kto zneužíva svoje postavenie, nazývajú korupciou. V prípade ale vážnych legislatívnych úprav nemôžeme hovoriť len o korupcii, pretože korupcia z pohľadu zákona musí reflektovať jej definíciu v samotnom Trestnom zákone a tá je relatívne úzka. Tá je relatívne úzka, pretože to, o čom my častokrát hovoríme, nebýva korupciou, ale býva nehospodárnym nakladaním s majetkom alebo býva zneužívaním postavenia, alebo zneužívaním funkcie verejného činiteľa, alebo to býva machináciou vo verejnej súťaži, alebo to býva poškodzovaním záujmov práve Európskej únie, tak ako ho pozná Trestný zákon. Keďže sme chceli ísť ale až ďalej, tak do pôsobnosti zákona nepatria len tieto, nazvime ich, korupčné trestné činy alebo korupčné skutkové podstaty Trestného zákona, ale platia aj ostatné trestné činy s hranicou nad tri roky. A myslím si, že určite môže byť množstvo príkladov, kde nebude možné definovať konanie tohto typu inak ako podvod, nebude možné niektoré konanie definovať inak ako vydieranie. A to sú všetko veci, ktoré sme chceli, aby tento zákon o ochrane oznamovateľov protispoločenskej činnosti bol schopný pokrývať celú škálu trestných činov, ktoré máme. A v budúcnosti môžu vzniknúť situácie, kedy by naozaj práve na základe nie úplne dostatočne širokého definovania účinnosti zákona mohlo dôjsť k uniknutiu a k potrestaniu tých, ktorí chceli napraviť situáciu, s ktorou sme sa nevedeli ako spoločnosť vyrovnať. Preto sú zavedené aj niektoré delikty. Správne delikty s hranicou 50-tisíc eur. A ak si nevieme úplne dobre predstaviť, o čom teraz hovoríme, je dobrým príkladom otázka porušovania pravidiel v oblasti hygienických predpisov. Alebo v potravinárstve. Ponúkanie pokazeného mäsa, nekvalitného materiálu našim zákazníkom je takisto vec, kde môžu zamestnanci reťazca odhaliť mnoho takýchto konaní, ktoré sú dôležité nielen pre čistotu prostredia, v ktorom všetci fungujeme, ale napríklad, samozrejme, aj pre zdravie našich občanov. A to je vec, pre ktorú v tomto zákone je takisto priestor. Takisto nechávame priestor pre to, aby po tom, čo oznámi oznamovateľ takéto konanie prokuratúre, v prípade správnych deliktov, samozrejme, nahrádza orgán, ktorý je zodpovedný za šetrenie týchto deliktov, takéto informácie, a prokurátor zistí, že sú závažného charakteru, má na výber dve možnosti, buď hneď oznámi Inšpektorátu práce a zamestnávateľovi, že táto osoba je chránenou osobou a nie je voči nej možné vykonávať negatívne pracovné úkony, alebo vystaví potvrdenie o takomto oznámení a to ten zamestnanec bude mať de facto ešte v neverejnom režime, kedy o ňom nebude vedieť ani jeho zamestnávateľ, až do momentu, kedy by vznikol negatívny pokyn voči tomuto zamestnancovi. Obráti sa na Inšpektorát práce a ten učiní nápravu. Rovnako tak platia aj pravidlá pre súkromné spoločnosti, ale veľké spoločnosti vo väčšine prípadov takýto program majú. Je to súčasťou firemnej kultúry a je to niečo, s čím sa postupne stretávame čoraz častejšie aj v súkromnej sfére, čo je veľmi dobré. Ďalšie opatrenia v rámci antidiskriminačného zákona, samozrejme, bezplatná právna pomoc pre tých, ktorí sa rozhodnú takýmto spôsobom očistiť prostredie, v ktorom sami pracujú, a vylepšiť aj všeobecne naše prostredie a zlepšiť situáciu v boji proti protispoločenskej činnosti, nielen korupcii, ale v ďaleko širšom zmysle. Ďakujem vám všetkým za podporu a verím, že, viem o jednom pozmeňovacom návrhu, ktorý si myslím, že vylepšuje tento zákon, a myslím, že má miesto, aby bol schválený, v ostatných prípadoch asi budeme o nich diskutovať priamo počas otvorenej rozpravy. Ďakujem pekne za podporu.